《金台别意图》
明代·罗亨信

荆南山水清且幽，钟英毓秀多儒流。易君抱负更磊落，翩翩文采珊瑚钩。

髫年讲学郡庠里，旦夕孜孜究经史。去年折得蟾宫枝，烨烨才名动都鄙。

朅来鼓箧游辟雍，桥门观听何从容。纳交得友天下士，器业日广德愈充。

今春校艺南宫下，乙榜荣登倍声价。拜官典教出名藩，文星炳焕人争讶。

朋簪追饯驻金台，台畔离筵迤逦开。金杯错落玉壶倒，凤笙龙管声相催。

潞州昔是繁华地，俗厚民淳敦礼义。人物犹称豫让贤，山川独数壶关异。

嗟人所患在为师，能习旧闻新亦知。惟学不厌诲不倦，传道解惑何难为。

胡瑗昔教苏湖学，分经治事大振作。至今史传称楷模，赫赫声华俨犹昨。

勉旃此去继其踪，弘开绛帐临春风。济济青衿列讲下，辨疑析难咸畅通。

多君质美年方艾，志蕴经纶镇长在。暂将时雨化菁莪，廊庙需材应有待。

作者简介：（1377—1457）广东东莞人，字用实，号乐素。永乐二年进士。授工科给事中。正统五年以右佥都御史巡抚宣府、大同，擢右副都御史。土木之变时，誓诸将死守宣府，人心始定。也先挟英宗至，不纳。据要冲孤城，外御强敌，内屏京师。景帝即位，进左副都御史，寻致仕归，卒于家。有《觉非集》。